Diari Oficial de la Generalitat Valenciana


Sumari del DOGV 2734, del 24-04-1996 (1996/838012)

ORDRE de 27 de març de 1996, de la Conselleria d'Agricultura i Medi Ambient, per la qual es regula la concessió d'ajudes a les organitzacions professionals agràries (OPA).
---------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/03/27/(2)/dof/vci/html**

### Dades del document

Número de DOGV
:   2734

Data del DOGV
:   24-04-1996

Secció del DOGV
:   DISPOSICIONS GENERALS

Número del document
:   1996/838012


Data del document
:   27-03-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 27 de març de 1996, de la Conselleria d'Agricultura i Medi Ambient, per la qual es regula la concessió d'ajudes a les organitzacions professionals agràries (OPA).   
Les organitzacions professionals agràries despleguen en la Comunitat Valenciana activitats que reforcen les accions del Consell en favor de l'interés agrari valencià. El fet que les institucions donen suport a aquestes activitats i les fomenten, estenent les accions que aquestes organitzacions desenvolupen, redunda en la implantació i consolidació de les organitzacions; cosa que contribueix a la professionalització de l'agricultura valenciana i a la vertebració del col·lectiu agrari.  
L'experiència recollida en anys anteriors, en què les organitzacions professionals agràries han rebut ajudes per diversos conceptes, ha posat de manifest la necessitat de fer modificacions en la regulació d'aquestes de manera que, sense perjudici de donar suport a la implantació d'aquestes organitzacions perquè consoliden les estructures i els serveis i aconseguisquen autonomia econòmica, s'ha considerat la conveniència que les ajudes en les accions promogudes contribuïsquen a la vertebració de l'associacionisme representatiu i consultiu agrari mitjançant la participació en els consells agraris municipals i la col·laboració amb les cambres agràries provincials i, així mateix, s'arribe a una major eficàcia en l'ús dels fons públics.  
Per tot això,  
ORDENE  
Article 1  
La Conselleria d'Agricultura i Medi Ambient concedirà subvencions a les organitzacions professionals agràries amb presència en l'àmbit territorial de la Comunitat Valenciana, com a entitats representatives dels interessos generals dels agricultors, que tinguen com a mínim àmbit territorial provincial. En conseqüència, no es consideren com a tals els sindicats de treballadors per compte d'altre, encara que es limiten al sector agrari. Les subvencions es concediran d'acord amb el que s'estableix en aquesta ordre.  
Article 2  
Seran objecte de les ajudes les activitats realitzades per les organitzacions professionals agràries que s'incloguen dins de les següents:  
1. Activitats d'informació agrària:  
S'entenen com a tals la celebració de conferències i xarrades de caràcter agrari; l'edició i distribució de material de divulgació agrària; la realització de jornades i congressos; la concurrència a exposicions i fires; l'assistència a l'agricultor en les relacions contractuals, i l'adquisició de bibliografia i subscripció a revistes de caràcter agrari.  
2. Programes de col·laboració en formació agrària, desenvolupament i difusió tecnològica.  
3. Col·laboració en la tramitació d'expedients d'auxilis tecnicoeconòmics.  
4. Difusió de l'assegurança agrària.  
5. Col·laboració amb les cambres agràries provincials:  
Sobre açò, es consideren els programes de col·laboració tècnica formalitzada entre les organitzacions professionals agràries i les cambres agràries provincials per a la realització d'actuacions i funcions la responsabilitat de gestió de les quals correspon a aquestes cambres per haver estat encomanades per la Conselleria d'Agricultura i Medi Ambient.  
6. Participació en organitzacions interprofessionals agràries.  
7. Adquisició de béns mobles i immobles.  
Article 3  
A la sol·licitud de subvenció, que es dirigirà, mitjançant una instància, a la Direcció General de Comercialització, Indústria Agroalimentària i Relacions Agràries, s'hi adjuntarà la memòria o el programa d'actuacions de l'organització professional agrària, que podrà estar format per una proposta única o per diverses. En tot cas, hauran de preveure les activitats objecte de subvenció que es proposen, que s'ajustaran a les establides en l'article 2.  
La memòria, el programa o els programes desplegaran per a cada una de les accions la necessitat de l'actuació proposada i l'activitat que es pretén desenvolupar, com també el pressupost desglossat per capítols per a les accions 1, 2, 5 i 6 de l'article 2.  
El termini de presentació de sol·licituds per a l'exercici de 1996 s'estableix en tres mesos des de l'endemà de la publicació d'aquesta ordre i es podrà resoldre sobre les propostes que vagen presentant-se a partir de transcorreguts 20 dies naturals des de l'endemà de la publicació de l'ordre. No obstant això, almenys el 30% del crèdit establit pressupostàriament s'haurà de resoldre amb posterioritat al termini de presentació, que, en tot cas, haurà de finalitzar abans del 30 de juny.  
Per a exercicis futurs, el termini de presentació s'iniciarà l'1 de gener i serà igualment de tres mesos. L'eficàcia d'aquestes sol·licituds i la vigència de les ajudes en l'exercici pressupostari estaran condicionades a l'existència de crèdit i a la publicació administrativa de l'import global màxim destinat a aquestes ajudes en l'exercici.  
Seran criteris per a les successives aprovacions de les ajudes sol·licitades els següents: que els mitjans que posseïsca l'organització sol·licitant, tant personals com materials, siguen suficients per a dur a terme la seua proposta; que les accions contribuïsquen a la vertebració de l'associacionisme representatiu, i el nivell d'eficàcia en la realització i justificació de les activitats que inicialment puguen haver estat aprovades.  
En el cas que les ajudes sol·licitades superen les quantitats establides pressupostàriament i es complisca el criteri establit en el paràgraf anterior, la participació de representats de l'organització en òrgans consultius i representatius agraris, especialment les cambres agràries provincials i els consells agraris municipals, com també el nombre de seus, la plantilla de l'organització, la qualificació del personal i qualsevol altra dada que es considere objectiva, constituiran criteri per a la distribució definitiva de les ajudes.  
El termini per a resoldre serà de sis mesos i s'entendran desestimades les subvencions no resoltes de manera expressa.  
Les ajudes que es regulen en aquesta ordre s'estableixen per a les activitats que es desenvolupen de l'1 de gener al 31 de desembre de l'exercici en curs.  
Així mateix, a la sol·licitud caldrà adjuntar la documentació següent:  
a) Acreditació de la representació del sol·licitant.  
b) Declaració en què conste el nombre de seus obertes fins a la data d'entrada en vigor d'aquesta ordre, siguen propietat de l'organització o en règim de lloguer, en cessió o altres, amb l'acompanyament de la documentació justificativa o l'acreditació per part de l'autoritat municipal.  
c) Declaració sobre la plantilla de l'organització i la qualificació dels treballadors, referida a la data d'entrada en vigor d'aquesta disposició, amb l'acompanyament dels documents acreditatius corresponents (TC-1 i TC-2) i de la justificació de la titulació acadèmica dels empleats.  
d) Declaració de la participació de representats de l'organització en òrgans consultius i representatius de caràcter agrari, especialment en les cambres agràries provincials i en els consells agraris municipals, amb l'acompanyament de l'acreditació per part del president de l'òrgan o l'autoritat que corresponga.  
Article 4  
S'estableixen les ajudes següents:  
1. Activitats d'informació agrària  
La subvenció serà fins a un màxim del 50% del cost. Quan es tracte de la concurrència a fires de caràcter nacional o internacional que se celebren en la Comunitat Valenciana, la subvenció serà fins a un màxim del 100% del cost de l'estand.  
En el cas de celebració de conferències i xarrades de caràcter agrari, quan es realitze amb mitjans propis de l'organització, es concedirà una subvenció de 25.000 pessetes per conferència o xarrada. En qualsevol cas, la subvenció total que es pagarà per aquesta modalitat d'ajuda no podrà ser superior al 10% de la subvenció concedida a l'organització a càrrec de la línia 403/000/96, del programa 714.30.  
En l'assistència a l'agricultor en la relació contractual dins de les transaccions de venda dels productes agraris, la subvenció podrà arribar a 25.000 pessetes per assistència jurídica per incompliment de contracte a cada agricultor, sense perjudici que s'incloguen en demandes individuals o conjuntes.  
Per a l'adquisició de bibliografia i la subscripció a revistes de caràcter agrari, la subvenció serà com a màxim del 70 per cent i no podrà superar les 300.000 pessetes per organització professional agrària.  
2. Programes de col·laboració de formació, desenvolupament i difusió tecnològica  
En programes de col·laboració en formació professional agrària, la subvenció màxima serà del 70% del cost. Per a programes de desenvolupament i difusió tecnològica, la subvenció podrà arribar al 100% del cost que corresponga a l'organització professional agrària, depenent de la finalitat i l'interés de les actuacions.  
3. Emplenament d'expedients d'auxilis tecnicoeconòmics  
Les subvencions màximes, segons el tipus d'expedient, seran les següents:  
a) Expedients corresponents a les ajudes a les inversions en les explotacions agràries en plans de millora i primera instal·lació d'agricultors joves del Reial Decret 1.887/1991, de 30 de desembre, o l'equivalent sobre millores estructurals i modernització de les explotacions agràries: 40.000 pessetes per expedient.  
b) Expedients d'ajuda en aplicació del Decret 31/1994, de 8 de febrer, del Govern Valencià, pel qual es determina i s'estableix el règim jurídic de les explotacions agràries preferents de la Comunitat Valenciana i de les ordres que el despleguen: 40.000 pessetes per expedient.  
c) Assistència i assessorament en la resta de modalitats d'ajudes recollides en el Reial Decret 1.887/1991, o l'equivalent sobre millores estructurals i modernització de les explotacions agràries, com també per a les ajudes per a la racionalització en l'ús de l'aigua per a reg: 10.000 pessetes per expedient.  
d) Ajudes al cessament anticipat de l'activitat agrària: 15.000 pessetes.  
e) Ajudes al foment de les inversions forestals en les explotacions agràries: 30.000 pessetes.  
f) Expedients d'ajudes per superfície als productors de determinats cultius herbacis (cereals, oleaginoses i lleguminoses gra), d'abandó definitiu de la vinya, d'arrancada de fruiters afectats pel virus de la sharka i de sanejament de plantacions de cítrics: 5.000 pessetes per expedient.  
g) Qualsevol altre tipus d'expedient: 3.500 pessetes per expedient.  
4. Difusió de l'assegurança agrària  
S'estableix una subvenció amb un import de 1.200 pessetes per pòlissa gestionada en l'exercici anual anterior. Sobre això, caldrà atenir-se al que certifique la Mútua Valenciana d'Assegurances Agràries o qualsevol altra mútua o entitat asseguradora.  
5. Programes de col·laboració amb les cambres agràries provincials  
Els programes de col·laboració tècnica que s'establisquen entre les organitzacions professionals agràries i les cambres agràries provincials hauran d'establir-ne el cost i la subvenció podrà arribar al 100% del programa.  
6. Participació en organitzacions interprofessionals agràries  
S'estableix la subvenció de les despeses ocasionades a l'organització professional agrària per la participació en organitzacions interprofessionals agràries, que podrà ser fins al 100 per cent de la quota o participació econòmica aportada per l'organització professional agrària a l'organització interprofessional, constituïda o en constitució, en la qual participa com a membre, sense que aquesta puga superar les 500.000 pessetes per organització professional agrària i organització interprofessional.  
Article 5  
Se subvencionaran les adquisicions de béns mobles que tinguen caràcter inventariable i immobles destinats a ser utilitzats com a oficines de representació. La subvenció serà fins al 80%.  
En el cas d'adquisició d'immobles, el límit màxim de subvenció per exercici serà de 30.372.885 de pessetes per organització, de les quantitats pagades, fins i tot per la devolució de capitals aliens, i els interessos d'aquests, emprats per a aquestes adquisicions, encara que es produïren en exercicis anteriors.  
En cap cas l'import de les ajudes en diversos exercicis per l'adquisició d'un immoble superarà el 60% del preu d'adquisició.  
Per a l'adquisició de béns mobles i immobles, en la sol·licitud caldrà descriure els béns, la localització, en el cas d'immobles, i la destinació, en el cas de mobiliari.  
Article 6   
Les subvencions es concediran a càrrec del Programa 714.30, de Suport al Sistema Agroalimentari i Relacions Agràries, del pressupost de despeses de la Generalitat Valenciana, línia 402/000/96, amb un crèdit de 65.058.538 de pessetes, per a les subvencions previstes en l'article quart, com també per al pagament d'interessos per devolució de capitals aliens, i la línia 702/000/96, amb un crèdit de 38.805.084 pessetes, per a la resta de modalitats de subvenció establides en l'article cinqué, quantitats consignades per a l'exercici 1996.  
En concepte d'activitats a càrrec del crèdit de la línia 402/000/96, podrà lliurar-se fins al 40% de la subvenció concedida, amb l'aportació prèvia d'un aval bancari per la quantia que s'ha de lliurar. Fins a un 20% es pagarà després de l'aportació i la comprovació de la documentació justificativa de l'aplicació efectiva i correcta de la suma lliurada a l'actuació objecte de la subvenció i la resta es pagarà una vegada el beneficiari justifique el compliment d'allò convingut.  
Per a les subvencions a càrrec de la línia 702/000/96, podrà avançar-se fins a un 15% de l'import total anual de la transferència, una vegada concedida la subvenció, amb l'aportació prèvia d'un aval bancari per la quantia que s'ha de lliurar. En aquest supòsit, l'import avançat es descomptarà proporcionalment dels lliuraments successius.  
Article 7  
La Conselleria d'Agricultura i Medi Ambient realitzarà les comprovacions i inspeccions que estime oportunes respecte a la correcta aplicació de les ajudes concedides a les seues finalitats i podrà designar els tècnics que considere perquè efectuen el seguiment de les actuacions.  
En tot cas, per a l'efectivitat del pagament i amb data límit el 15 de novembre de l'exercici corresponent, les organitzacions subvencionades hauran de justificar aquesta aplicació pels mitjans següents:  
1. Per a les ajudes a conferències i xarrades realitzades amb mitjans de la mateixa organització, s'acreditarà documentalment mitjançant un certificat emés pel consell agrari municipal del fet que s'ha celebrat l'acte, que serà congruent amb la memòria o el programa aprovat inicialment. En el cas que no estiga constituït el consell agrari, s'acreditarà mitjançant un certificat del secretari de l'ajuntament.  
2. Per a jornades i congressos, s'acreditaran les despeses realitzades objecte de la subvenció mitjançant factures i justificants de pagament, amb l'acompanyament d'una memòria succinta dels actes realitzats.  
3. Per a les ajudes a l'edició i la distribució de material de divulgació agrària i per a jornades i congressos, s'acreditaran les despeses mitjançant factures i justificants de pagament d'aquests, acompanyats, si s'escau, per un exemplar divulgatiu.  
4. Per a les ajudes en programes de col·laboració amb les cambres agràries provincials i programes de formació, es presentarà una memòria descriptiva de l'activitat desenvolupada i el compliment del programa aprovat inicialment, amb l'acompanyament dels justificants de les despeses realitzades (factures i justificants de pagament). En el cas de programes de col·laboració amb les cambres agràries provincials, es presentarà també un certificat emés per l'entitat sobre els treballs realitzats, i l'eficàcia i el resultat d'aquests. Per a les ajudes en programes de desenvolupament i difusió tecnològica, es presentarà una memòria dels treballs realitzats i dels objectius aconseguits, que haurà d'ajustar-se al programa inicialment proposat.  
5. Per a les ajudes en concepte de l'emplenament d'expedients d'auxilis tecnicoeconòmics, es remetrà la llista de les prestacions que s'hagen realitzat, amb l'acompanyament d'una còpia de la caràtula de la petició en què conste el registre d'entrada en la Conselleria d'Agricultura i Medi Ambient i el segell de l'organització. Amb l'informe previ dels serveis competents per raó de la matèria, es resoldrà sobre el pagament de les ajudes.  
6. Per a les ajudes en concepte de gestió i difusió de l'assegurança agrària, es tindrà en compte el que sobre això certifique la Mútua Valenciana d'Assegurances Agràries o qualsevol altra mútua o entitat asseguradora.  
7. Per a les ajudes a l'adquisició de béns mobles i immobles, es presentaran els comprovants dels pagaments realitzats (factures i comprovants de pagament) en l'exercici i l'escriptura de compra-venda i, en el cas de pagament de préstec hipotecari, un certificat de l'entitat financera de les quantitats satisfetes en concepte d'interessos i amortització de capital en l'exercici en curs, així com l'escriptura del préstec, adequadament inscrita en el Registre de la Propietat, en el cas dels béns immobles.  
8. Per a les ajudes en concepte d'assistència jurídica a l'agricultor en les relacions contractuals per incompliment de contracte, s'aportarà una còpia de la demanda presentada en el jutjat corresponent, un certificat de l'advocat o del procurador actuants en què es faça referència al fet que aquest assumpte ha estat encarregat per l'organització professional agrària i un certificat del representant legal de l'organització.  
9. Per a les ajudes en concepte de participació en organització professional agrària, s'aportarà un certificat del president de l'organització interprofessional sobre el pagament de la quota o la participació econòmica corresponent.  
Les entitats sol·licitants hauran de justificar el compliment de les obligacions tributàries i front a la Seguretat Social, de conformitat amb l'Ordre de 7 de gener de 1991, de la Conselleria d'Economia i Hisenda.  
DISPOSICIONS FINALS  
Primera  
S'autoritza la Direcció General de Comercialització, Indústria Agroalimentària i Relacions Agràries perquè dicte les resolucions que considere necessàries per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 27 de març de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI